作者:劉辰翁
標題:金縷曲・賀新郎
內容:錦岸吳船鼓。問沙鷗、當日沈湘，是何端午。長恨青青朱門艾，結束腰身似虎。空淚落、嬋媛嬃女。我醉招累清醒否，算平生、清又醒還誤。累笑我，醉中語。黃頭舞棹臨江處。向人間、獨競南風，叫雲激楚。笑倒兩崖人如蟻，不管頹波千屢。忽驚抱、汨羅無柱。欸乃漁歌斜陽外，幾書生、能辦投湘賦。歌此恨，淚如縷。